Konsekvensen kan blandt andet være, at de hjemløse må sove på den kolde jord i stedet, hvor der er større risiko for at blive syg, forklarer han.

- Og så betyder det, at de måske bliver nødt til at søge andre steder hen, hvor der er mindre trygt og større risiko for eksempelvis at blive overfaldet.

Udbredt fænomen i hele verden

Ole B. Jensen, der er professor og forsker i urban design ved Aalborg Universitet, forklarer, at det ikke handler om tilfældigheder, når en bænk tilter eller har et armlæn i midten.

- Design er altid noget, der er lavet med intention. Derfor er den måde, ting ser ud på, aldrig tilfældig. De er bevidste i den forstand, at de egner sig til bestemte ting, og de egner sig ikke til andre ting.

Han fortæller også, at det er et udbredt fænomen i storbyer i hele verden. I Danmark er de ofte lidt mere subtile end i udlandet, hvor der nogle steder er sat pigge på overflader. Her i landet er der regler for, at man ikke må sætte deciderede farlige ting op i det offentlige rum.

'Det handler om signalet'

P1 Morgen har været på guidet rundtur med Jakob Munk, der blandt andet har fremhævet et gitter over en rist hos 7-Eleven på Rådhuspladsen og skrå bænke hos DSB på Københavns Hovedbanegård.

DSB svarer, at de følger standarder for bænke, der er velegnede til ældre og gangbesværede, hvor armlænene gør det lettere for dem at rejse sig og sætte sig.

Hos 7-Eleven på Rådhuspladsen har de sat et gitter hen over en rist, hvor der kommer varm luft op.

Men forpagteren af butikken, Frederik Heegaard, forklarer, at det handler om praktik og ikke fjendtlighed.

- Når der har ligget pap eller liggeunderlag, har det blokeret for 99 procent af den luft, vi har brug for, kommer ud fra vores kølemaskiner og sådan nogen ting.

Jakob Munk er glad for at høre, at det ikke har noget med ham at gøre. Som hjemløs savner han mest af alt en dialog, hvor man kan snakke sig frem til en fælles løsning.

- Det handler om signalet, siger han.